**Қазақстан Республикасында стационарлық жағдайларда медициналық көмек көрсету стандартын бекіту туралы**

Қазақстан Республикасы Денсаулық сақтау министрінің 2022 жылғы 24 наурыздағы № ҚР- ДСМ-27 бұйрығы. Қазақстан Республикасының Әділет министрлігінде 2022 жылғы 25 наурызда № 27218 болып тіркелді.

**2-параграф. "Стационарлық науқастың медициналық картасынан үзінді көшірме беру" мемлекеттік көрсетілетін қызметтерді көрсету тәртібі**

      25. Пациентті ТМККК шеңберінде және МӘМС жүйесінде денсаулық сақтау ұйымына емдеуге жатқызу:

      осы Стандартқа 10-қосымшаға сәйкес тәулік бойы бақыланатын стационарға емделуге жататын аурулардың халықаралық жіктемесінің (бұдан әрі- АХЖ) 10 қарауының кодтары бойынша диагноздардың тізбесіне сәйкес;

      осы Стандартқа 11-қосымшаға сәйкес тәулік бойы бақыланатын стационарға басым емдеу үшін АХЖ– 9 кодтары бойынша операциялар мен манипуляциялар тізбесіне сәйкес;

      26. АХЖ–10 коды бойынша аурулардың тізбесіне кірмеген ауруы бар адамдар стационарлық жағдайларда емдеу үшін осы Стандартқа 12-қосымшаға сәйкес жүзеге асырылады.

      27. Жоспарлы емдеуге жатқызуды алуға денсаулық сақтау ұйымының қабылдау бөлімшесінде пациенттерді қабылдау және тіркеу ұйымның бекітілген жұмыс кестесіне сәйкес жұмыс уақытында, жүгінген сәттен бастап 60 минуттың ішінде жүзеге асырылады. Шұғыл медициналық көмек тәулік бойы көрсетіледі. Қабылдау бөлімшесінде консилиум ұйымдастырылады (көрсеткіші бойынша).

      Толық зерттеп–қарау және қарсы көрсетілімдер болмаған кезде бейінді бөлімшеге емдеуге жатқызу жүзеге асырылады.

      28. Науқастарды денсаулық сақтау ұйымына емдеуге жатқызу жағдайында № ҚР ДСМ – 175/2020 бұйрықпен бекітілген нысандар тағайындау парағымен № 001/е нысаны бойынша "Стационарлық пациенттің медициналық картасы", оның ішінде медициналық ақпараттық жүйелер арқылы ресімделеді.

      29. Алып тасталды - ҚР Денсаулық сақтау министрінің 29.07.2022 № ҚР ДСМ-69 (алғашқы ресми жарияланған күнінен кейін күнтізбелік он күн өткен соң қолданысқа енгізіледі) бұйрығымен.

      30. Медициналық авиацияның мобилдік бригадасы жеткізген пациент денсаулық сақтау ұйымы басшылығының алдын ала хабарламасы бойынша бейінді бөлімшеге жатқызылады.

      31. Шұғыл емдеуге жатқызу кезінде пациенттерді Порталда тіркеуді денсаулық сақтау ұйымының қабылдау бөлімшесінің мамандары жүзеге асырады.

      32. Порталда денсаулық сақтау ұйымының қабылдау бөлімшесіне жүгінген пациенттер туралы деректерді тіркеу пациенттерді емдеуге жатқызуға және емдеуге жатқызудан бас тартуды есепке алу үшін электрондық форматта жүзеге асырылады.

      33. Денсаулық сақтау ұйымдары апта сайын осы Стандартқа 6-қосымшаға сәйкес нысан бойынша МСАК ұйымына немесе басқа денсаулық сақтау ұйымына пациенттің шұғыл емдеуге жатқызудан бас тартуы туралы ақпаратты электрондық жеткізгіштерде жібереді.

      Пациентті шұғыл емдеуге жатқызудан бас тарту толтырылғаннан кейін құжат талап ету бойынша пациенттің немесе заңды уәкілінің қолына беріледі.

      34. Шұғыл жағдайларда пациент денсаулық сақтау ұйымының қабылдау бөлімшесіне жедел медициналық жәрдем станциясының (бөлімшесінің) бригадасымен, МСАК жанындағы ЖМК бөлімшесінің бригадасымен, санитариялық авиацияның ұтқыр бригадасымен, басқа денсаулық сақтау ұйымдарынан жеткізіледі немесе өз бетінше жүгінеді. Жекелеген жағдайларда пациенттерді денсаулық сақтау ұйымына азаматтар немесе құқық қорғау органдарының қызметкерлері жеткізеді.

      35. Пациентте ЖТМҚ көрсету үшін медициналық көрсетілімдер болған кезде емдеуге жатқызу ҚР ДСМ-238/2020 бұйрыққа сәйкес жүзеге асырылады.

      36. Пациентті тасымалдау кезінде жедел медициналық жәрдем станциясының немесе МСАК жанындағы ЖМК бөлімшесінің диспетчері денсаулық сақтау ұйымының қабылдау бөлімшесіне пациенттің жеткізілгені туралы хабарлайды.

      37. Шұғыл стационарлық медициналық көмекті қызмет түріне сәйкес және меншік нысанына қарамастан ТМККК және (немесе) МӘМС шеңберінде тәулік бойы бақыланатын стационарда медициналық көмек көрсететін денсаулық сақтау субъектісі көрсетеді.

      38. Қабылдау бөлімшесінде қайтыс болған жағдайда пациенттің қайтыс болу фактісі осы медициналық ұйымға тіркеледі.

      39. Пациентті емдеуге жатқызу кезінде қабылдау бөлімшесінің дәрігері және (немесе) мейіргері "Жедел медициналық жәрдем, оның ішінде медициналық авиацияны тарта отырып көрсету қағидаларын бекіту туралы" Қазақстан Республикасы Денсаулық сақтау министрінің 2020 жылғы 30 қарашадағы № ҚР ДСМ-225/2020 бұйрыққа (Нормативтік құқықтық актілерді мемлекеттік тіркеу тізілімінде № 21713 болып тіркелген) сәйкес триаж жүйесі бойынша бөледі.

      40. Пациенттің жай-күйін дәрігердің бағалауы аяқталғаннан кейін мейіргер түрлі-түсті (қызыл, сары, жасыл) таңбалауды жүргізеді.

      41. Пациентті бірінші топқа (қызыл аймақ) айқындау кезінде шұғыл медициналық көмек қарқынды терапия палатасы немесе операция жасау бөлмесі жағдайларында көрсетіледі.

      Жағдайы тұрақталған кезде пациент анестезиология, реаниматология және қарқынды терапия бөлімшесіне немесе денсаулық сақтау ұйымының бейінді бөлімшесіне ауыстырылады.

      42. Екінші топтағы пациент (сары аймақ) медицина қызметкерінің алып жүруімен диагностикалық палатаға жатқызылады. Динамикалық бақылау қажет болған жағдайда пациент диагностикалық палатада 24 сағатқа дейін болады. Осы кезеңде шұғыл емдеу-диагностикалық іс-шаралардың толық көлемі жүргізіледі.

      43. Үшінші топтағы (жасыл аймақ) пациент қабылдау бөлімшесінің қарау кабинетіне жіберіледі. Қарау кабинетінде емдеу тәсілін одан әрі айқындай отырып, диагноз қойылғанға дейін емдеу-диагностикалық іс-шаралардың қажетті көлемі жүргізіледі.

      Стационарға жатқызу үшін көрсетілімдер болмаған кезде қабылдау бөлімшесінің дәрігері пациентке № ҚР ДСМ-175/2020 бұйрықпен бекітілген емдеуге жатқызудан бас тартудың жазбаша негіздемесімен № 027/е нысаны бойынша анықтама береді.

      Қабылдау бөлімшесінің мейіргері активті пациенттің бекітілген жері (болған жағдайда) бойынша МСАК ұйымына жібереді.

      44. Емдеуге жатқызылмаған пациенттерге медициналық қызметтер көрсетілген және дәрілік заттар пайдаланылған жағдайда, деректер медициналық қызметтер және пайдаланылған дәрілік заттар тізіліміне осы Стандартқа 7-қосымшаға сәйкес нысан бойынша енгізіледі.

      45. Денсаулық сақтау ұйымына медициналық көмекке жүгінген кезде пациенттің психоактивті заттарды қолдану белгілері анықталған кезде медицина қызметкері бұл туралы медициналық картаға жазып, кейіннен медициналық картаға нәтижелерін енгізе отырып, психобелсенді заттың құрамын анықтау үшін биологиялық материалды алады.

      46. Пациент тәулік бойы бақыланатын стационарға келіп түскен кезде емдеуші дәрігер оны медициналық картаға белгі қоя отырып, денсаулық сақтау ұйымының ішкі тәртібінің қағидалары туралы хабардар етеді.

      Стационарлық жағдайларда медициналық көмек алатын пациенттің келу тәртібі денсаулық сақтау ұйымының ішкі тәртібінің қағидаларында белгіленеді.

      47. Медициналық көмек пациенттің не оның заңды өкілінің емдеу-диагностикалық іс-шараларды жүргізуге хабардар етілген жазбаша ерікті келісімін алғаннан кейін ұсынылады.

      Пациенттің хабардар етілген келісімі стационарлық пациенттің медициналық картасына 3-қосымша параққа сәйкес ресімделеді.

      48. Өз еркін білдіруге мүмкіндік бермейтін есеңгіреген, есеңгіреген күйдегі; айналасындағыларға қауіп төндіретін аурулардан зардап шегуші; психикасының ауыр бұзылуынан (ауруынан) зардап шегуші; психикасының бұзылуынан (ауруынан) зардап шегуші және қоғамға қауіпті іс-әрекет жасаған адамдарға қатысты медициналық көмек келісімінсіз көрсетуге жол беріледі.

      Пациенттердің келісімінсіз медициналық көмек көрсету жоғарыда көрсетілген жағдайлар жойылғанға дейін жалғасады.

      49. Туыстарының және отбасының өзге де мүшелерінің немесе заңды өкілдерінің шектеу іс-шаралары енгізілген жағдайлардан басқа медициналық ұйымда, оның ішінде қарқынды терапия және реанимация бөлімшесі (палатасы) жағдайында емделіп жатқан пациентке баруына жол беріледі.

      50. Кәмелетке толмағандарға және сот әрекетке қабілетсіз деп таныған адамдарға қатысты медициналық көмек алуға пациенттің ақпараттандырылған келісімін олардың заңды өкілдері береді.

      Заңды өкілдері болмаған кезде медициналық көмек көрсету туралы шешімді консилиум, ал консилиум жинау мүмкін болмаған кезде денсаулық сақтау ұйымының лауазымды адамдарын кейіннен хабардар ете отырып, тікелей медицина қызметкері қабылдайды.

      51. Медициналық көмек алу кезінде пациент өз денсаулығының жай-күйі туралы, оның ішінде емдеудің ықтимал қаупі мен артықшылықтары, ұсынылатын және баламалы әдістері туралы деректер, емделуден бас тартудың ықтимал салдарлары туралы мәліметтер, емделуші үшін қолжетімді нысандағы диагноз, емдік іс-шаралардың болжамы мен жоспары туралы ақпарат, сондай-ақ үйге шығу немесе басқа денсаулық сақтау ұйымына ауыстыру себептері туралы толық ақпарат алады.

      52. Жоғары медициналық білімі бар медицина қызметкері (бұдан әрі – дәрігер) пациентті стационарға келіп түскен күні қарайды, оған қажетті емдеуді тіркейді және тағайындалған емдеу-диагностикалық іс-шаралар туралы хабардар етеді.

      53. Емдеу-диагностикалық іс-шараларды жүргізу, дәрі-дәрмекпен қамтамасыз ету, емдік тамақтануды ұйымдастыру және пациенттің тиісті күтімі денсаулық сақтау ұйымына келіп түскен сәттен бастап жүзеге асырылады.

      54. Пациенттерді санитариялық өңдеу "Денсаулық сақтау объектілеріне қойылатын санитариялық-эпидемиологиялық талаптар" Санитариялық қағидаларын бекіту туралы" Қазақстан Республикасы Денсаулық сақтау министрінің 2020 жылғы 11 тамыздағы № ҚР ДСМ - 96/2020 бұйрығына (Нормативтік құқықтық актілерді мемлекеттік тіркеу тізілімінде № 21080 болып тіркелген) сәйкес жүргізіледі.

      55. "Тегін медициналық көмектің кепілдік берілген көлемі шеңберінде емдеу кезінде стационарлық жағдайда мамандырылған медициналық көмек көрсетілетін инфекциялық, паразиттік аурулар және айналадағыларға қауіп төндіретін аурулардың тізбесін бекіту туралы" Қазақстан Республикасы Денсаулық сақтау министрінің міндетін атқарушының 2020 жылғы 28 қазандағы № ҚР ДСМ-162/2020 бұйрығына (Нормативтік құқықтық актілерді мемлекеттік тіркеу тізілімінде № 21537 болып тіркелген) сәйкес тәулік бойы бақыланатын стационарда қауіп төндіретін аурулары бар пациенттерді бөлек орналастыруға арналған палаталар немесе бокстар көзделеді.

      56. Тәулік бойы бақыланатын стационардағы пациенттерді емдеуші дәрігер күн сайын тексеріп отыруға тиіс.

      Кешкі, түнгі уақытта, демалыс және мереке күндері еңбек заңнамасына сәйкес - консультацияны немесе консилиумды денсаулық сақтау ұйымының жауапты кезекші дәрігері ұйымдастырады.

      Кезекші дәрігер қосымша диагностикалық және емдік манипуляцияларды қарау және тағайындау кезінде медициналық картада тиісті жазбалар жүргізеді.

      Пациенттің жағдайы нашарлаған кезде кезекші дәрігер бөлімше меңгерушісін және (немесе) емдеуші дәрігерді хабардар етеді, диагностика және емдеу процесіне өзгерістер енгізуді келіседі және медициналық картаға (қағаз және (немесе) электрондық) жазба жасайды.

      Медициналық картаның электрондық нұсқасына пациенттің жағдайы өзгерген сәттен бастап бір тәуліктен кем емес уақытта енгізіледі.

      Аурудың ауыр және өте ауыр ағымында жазбалардың көптігі жағдайдың ауырлық динамикасына байланысты. Дәрігердің жазбалары пациенттің жай-күйіндегі нақты өзгерістерді және тағайындауларды түзету қажеттілігін, тағайындалған тексеру мен емдеудің негіздемесін, алынған нәтижелерді және жүргізілген емнің тиімділігін бағалауды және түсіндіруді көрсетуі тиіс. Кезек күттірмейтін жағдайларда сағат және минут бойынша шұғыл көмек көрсету уақытын көрсете отырып, қарап-тексеру еселігі кемінде әрбір үш сағат сайын.

      57. Клиникалық диагноз бөлімше меңгерушісімен бірлесіп, пациентті денсаулық сақтау ұйымына емдеуге жатқызған күннен бастап күнтізбелік үш күннен кешіктірмей (пациентті психикалық, мінез-құлық бұзушылықтармен (аурулармен) адамдарды денсаулық саласында медициналық-әлеуметтік көмек көрсететін ұйымға емдеуге жатқызған күннен бастап күнтізбелік он күннен кешіктірмей белгіленеді.

      Клиникалық диагноз белгіленген күні медициналық картада тиісті жазба жасалады.

      58. Бөлімше меңгерушісі ауыр науқастарды емдеуге жатқызу күні, кейіннен – күн сайын қарайды. Орташа ауыр жағдайдағы пациенттер аптасына кемінде бір рет қаралады.

      Пациентті қарап-тексеру нәтижелері медициналық картаға жазып отырған медицина қызметкерін міндетті түрде сәйкестендіре отырып, пациентті одан әрі жүргізу тактикасы жөніндегі ұсынымдарды көрсете отырып тіркеледі.

      59. Бес жасқа дейінгі балаларды, сондай-ақ емдеуші дәрігердің қорытындысы бойынша балаға күтім жасауды тікелей жүзеге асыратын басқа адамға қосымша анасының (әкесінің) немесе басқа адамның күтімін қажет ететін ауыр жағдайдағы үлкен жастағы балаларды тәулік бойы бақылайтын стационарда емдеу кезінде алып жүретін адамға немесе балаға қосымша күтім жасайтын адамға "Еңбекке уақытша жарамсыздыққа сараптама жүргізу, сондай-ақ еңбекке уақытша жарамсыздық парағын немесе анықтамасын беру қағидаларын бекіту туралы" Қазақстан Республикасы Денсаулық сақтау министрінің 2020 жылғы 18 қарашадағы № ҚР ДСМ-198/2020 бұйрыққа (Нормативтік құқықтық актілерді мемлекеттік тіркеу тізілімінде № 21660 болып тіркелген) сәйкес еңбекке уақытша жарамсыздық туралы парақ беріліп, онымен медициналық ұйымда, сондай-ақ еңбекке уақытша жарамсыздық парағын немесе анықтамасын беру" мемлекеттік көрсетілетін қызмет стандартына сәйкес жүзеге асырылады.

      Бір жасқа дейінгі баланы емізетін ана бала күтімі бойынша денсаулық сақтау ұйымында болған барлық кезеңге тегін тамақпен қамтамасыз етіледі.

      60. Мектеп жасындағы балаларға стационарлық емдеу кезеңінде көп бейінді балалар тәулік бойы бақыланатын стационарда үздіксіз білім алу үшін жағдайлар жасалады.

      61. Көпбейінді балалар ауруханаларының пациенттеріне ойын ойнауға, демалуға және тәрбие жұмыстарын жүргізуге жағдай жасалады.

      62. Стационарда медициналық көмек көрсету кезінде диагнозды сәйкестендіруде қиындықтар, жүргізіліп жатқан емнің тиімсіздігі кезінде, бөлімше меңгерушісі және (немесе) басшының медициналық бөлім бойынша орынбасары консультацияны (біліктілігі анағұрлым жоғары немесе басқа бейіндегі маманның пациентті қарап-тексеруі) немесе консилиумды, денсаулық сақтау саласындағы ғылыми ұйымдардың бейінді маманын қоса алғанда (көрсеткіштері бойынша) ұйымдастырады.

      63. Медициналық көрсетілімдер бойынша өмірлік маңызды функциялардың тұрақты мониторингін қажет ететін ауыр пациентті қажетті интрументальды және зертханалық сүйемелдеу болмаған жағдайда, консилиумның шешімі және денсаулық сақтау ұйымдарының басшыларын хабардар ету бойынша осы пациент жай-күйі тұрақтанғаннан кейін одан әрі тексеру және емдеу үшін ауру бейіні бойынша басқа медициналық ұйымға ауыстырылады.

      64. Стационардан шығару өлшем шарттары мыналар болып табылады:

      1) емдеудің жалпы қабылданған нәтижелері (сауығу, жақсару, өзгеріссіз, өлім, басқа медициналық ұйымға ауыстырылған);

      2) пациенттің өміріне немесе айналасындағыларға тікелей қауіп болмаған кезде пациенттің немесе оның заңды өкілінің жазбаша өтініші;

      3) денсаулық сақтау ұйымы белгілеген ішкі тәртіп қағидаларын бұзу жағдайлары, сондай-ақ емдеу-диагностикалық процесс үшін кедергілер жасау, басқа пациенттердің тиісті медициналық көмек алуға (оның өміріне тікелей қауіп болмаған кезде) құқықтарына қысым жасау болып табылады, бұл туралы медициналық картаға жазылады.

      65. Стационарлық қарауларда емдеу аяқталғаннан кейін пациентке жүргізілген зерттеп-қараулар мен емдеудің нәтижелері және пациентті емдеудің одан арғы тәсілі жөніндегі ұсынымдары бар медициналық картасынан үзінді көшірме беріледі.

      Үзінді көшірме бойынша деректер медициналық ақпараттық жүйелерге көшірменің нақты уақытын көрсете отырып, тәулік бойы енгізіледі.

      66. Мемлекеттік қызмет көрсету процесінің сипаттамасын, нысанын, мазмұны мен нәтижесін, сондай-ақ мемлекеттік қызмет көрсету ерекшеліктерін ескере отырып, өзге де мәліметтерді қамтитын мемлекеттік қызмет көрсетуге қойылатын негізгі талаптардың тізбесі осы Стандартқа 8-қосымшаға сәйкес "Стационарлық науқастың медициналық картасынан үзінді көшірме беру" мемлекеттік көрсетілетін қызмет стандартында келтірілген.

      "Стационарлық науқастың медициналық картасынан үзінді көшірме беру" мемлекеттік көрсетілетін қызметті (бұдан әрі – мемлекеттік көрсетілетін қызмет) алу үшін көрсетілетін қызметті алушы стационарлық көмек көрсететін медициналық ұйымдарға (бұдан әрі – көрсетілетін қызметті беруші) немесе "электрондық үкімет" порталы (бұдан әрі - портал) арқылы жүгінеді.

      Көрсетілетін қызметті алушы барлық қажетті құжаттарды тапсырған кезде портал арқылы "жеке кабинетке" көрсетілетін қызметті берушінің уәкілетті тұлғаның электрондық цифрлық қолтаңбасы (бұдан әрі – ЭЦҚ) қойылған мемлекеттік қызмет көрсету нәтижесін алу күні туралы хабарлама жіберіледі.

      Көрсетілетін қызметті алушы жұмыс уақыты аяқталғаннан кейін, еңбек заңнамасына сәйкес демалыс және мереке күндері жүгінген кезде өтініштерді қабылдау және мемлекеттік қызметті көрсету нәтижелерін беру келесі жұмыс күні жүзеге асырылады.

      Көрсетілетін қызметті алушы барлық қажетті құжаттарды тапсырған кезде портал арқылы "жеке кабинетке" көрсетілетін қызметті берушінің уәкілетті тұлғаның ЭЦҚ-мен қол қойылған мемлекеттік қызмет көрсету нәтижесі туралы мемлекеттік қызмет көрсету нәтижесін алу күні туралы хабарлама жіберіледі.

      Көрсетілетін қызметті алушы көрсетілетін қызметті берушіге құжаттарды ұсынған кезде немесе оларды портал арқылы жіберген кезде стационарлық көмек көрсететін денсаулық сақтау ұйымдарының дәрігері мемлекеттік қызмет көрсету стандартының 8-тармағына сәйкес олардың толықтығын тексеруді жүзеге асырады.

      Жеке басты куәландыратын құжат туралы мәліметтерді көрсетілетін қызметті беруші порталда тіркелген пайдаланушының ұялы байланысының абоненттік нөмірі арқылы ұсынылған құжат иесінің келісімі болған жағдайда портал хабарламасына жауап ретінде бір реттік пароль беру арқылы немесе қысқа мәтіндік хабарлама жіберу арқылы іске асырылған интеграция арқылы цифрлық құжаттар сервисінен (сәйкестендіру үшін) алады.

      Мемлекеттік қызметті көрсету нәтижесі - қағаз түрінде стационарлық науқастың медициналық картасынан үзінді көшірме немесе мемлекеттік қызметті көрсетуден дәлелді бас тарту болып табылады.

      Құжаттардың толық топтамасы ұсынылған және осы Стандарттың талаптарына сәйкес келген жағдайда, стационарлық жағдайларда медициналық көмек көрсететін денсаулық сақтау ұйымдарының дәрігері стационарлық науқастың медициналық картасынан үзінді көшірмені ресімдейді, оған бөлімше меңгерушісі қол қояды және денсаулық сақтау ұйымының жауапты маманына береді.

      Денсаулық сақтау ұйымының жауапты маманы стационарлық науқастың медициналық картасынан үзіндіні тіркейді, көрсетілетін қызметті берушінің мөрін қояды және стационарлық науқастың медициналық картасынан үзіндіні көрсетілетін қызметті алушыға береді.

      Мемлекеттік қызмет стандартының 9-тармағында көзделген мемлекеттік қызмет көрсетуден бас тарту үшін негіздер болған жағдайда стационарлық жағдайларда медициналық көмек көрсететін денсаулық сақтау ұйымдарының дәрігері мемлекеттік қызмет көрсетуден бас тартуды қалыптастырады.

      Көрсетілетін қызметті беруші мемлекеттік қызмет көрсету стандартының 8-тармағында көзделген тізбеге сәйкес құжаттардың толық емес топтамасын ұсынылған кезде, қолданылу мерзімі өтіп кеткен құжаттар ұсынылған жағдайда, көрсетілетін қызметті алушының цифрлық құжаттар сервисінде дербес деректерге қол жеткізуге келісімнің болмауы кезінде мемлекеттік қызмет көрсетуден бас тартады.

      Көрсетілетін қызметті алушы стационарлық жағдайларда медициналық көмек көрсететін денсаулық сақтау ұйымдарына жүгінген кезде мемлекеттік қызметті одан әрі қараудан бас тарту көрсетілетін қызметті берушінің уәкілетті тұлғасының немесе оның міндетін атқарушы тұлғаның қолы қойылған, бас тарту негіздері көрсетіле отырып, жеке хатпен ресімделеді.

      Көрсетілетін қызметті алушы портал арқылы жүгінген кезде көрсетілетін қызметті беруші портал арқылы көрсетілетін қызметті берушінің уәкілетті тұлғаның ЭЦҚ қойылған электрондық құжат нысанында мемлекеттік қызмет көрсетуден бас тартуды көрсетілетін қызметті алушының порталдағы жеке кабинетіне жібереді.

      Мемлекеттік қызмет 1 (бір) жұмыс күні ішінде көрсетіледі.

      Ескерту. 66-тармақ жаңа редакцияда - ҚР Денсаулық сақтау министрінің 29.07.2022 № ҚР ДСМ-69 (алғашқы ресми жарияланған күнінен кейін күнтізбелік он күн өткен соң қолданысқа енгізіледі) бұйрығымен.

      67. Көрсетілетін қызметті беруші Заңның 5-бабы 2-тармағының 11) тармақшасына сәйкес тәртіппен мемлекеттік қызметтер көрсетуді мониторингтеу мақсатында мониторингтің ақпараттық жүйесіне "Стационарлық науқастың медициналық картасынан үзінді көшірме беру" мемлекеттік қызметті көрсету туралы деректерді енгізуді қамтамасыз етеді.

**3-параграф. "Санаторийлік-курорттық емделуге қажеттілігі туралы қорытынды беру" мемлекеттік көрсетілетін қызметтерді көрсету тәртібі**

      68. Мемлекеттік қызмет көрсету процесінің сипаттамасын, нысанын, мазмұны мен нәтижесін, сондай-ақ мемлекеттік қызмет көрсету ерекшеліктерін ескере отырып, өзге де мәліметтерді қамтитын мемлекеттік қызмет көрсетуге қойылатын негізгі талаптардың тізбесі осы Стандартқа 9-қосымшаға сәйкес "Санаторийлік-курорттық емделуге қажеттілігі туралы қорытынды беру" (бұдан әрі – мемлекеттік көрсетілетін қызмет) мемлекеттік көрсетілетін қызмет стандартында келтірілген.

      69. "Санаторийлік-курорттық емделуге қажеттілігі туралы қорытынды беру" мемлекеттік көрсетілетін қызметті (бұдан әрі – мемлекеттік көрсетілетін қызмет) алу үшін көрсетілетін қызметті алушы медициналық-санитариялық алғашқы көмек көрсететін медициналық ұйымдарға (бұдан әрі – көрсетілетін қызметті беруші) немесе "электрондық үкімет" порталы (бұдан әрі-портал) арқылы жүгінеді.

      Көрсетілетін қызметті алушы барлық қажетті құжаттарды тапсырған кезде портал арқылы "жеке кабинетке" көрсетілетін қызметті берушінің уәкілетті тұлғаның ЭЦҚ-мен қол қойылған мемлекеттік қызмет көрсету нәтижесін алу күні туралы хабарлама жіберіледі.

      Көрсетілетін қызметті алушы жұмыс уақыты аяқталғаннан кейін еңбек заңнамасына сәйкес демалыс және мереке күндері жүгінген кезде өтініштерді қабылдау және мемлекеттік қызметті көрсету нәтижелерін беру келесі жұмыс күні жүзеге асырылады.

      Көрсетілетін қызметті алушы көрсетілетін қызметті берушіге құжаттарды ұсынған кезде е оларды Портал арқылы жіберген кезде МСАК ұйымдарының дәрігері мемлекеттік қызмет көрсету стандартының 8-тармағына сәйкес олардың толықтығын тексеруді жүзеге асырады.

      Жеке басты куәландыратын құжат туралы мәліметтерді көрсетілетін қызметті беруші порталда тіркелген пайдаланушының ұялы байланысының абоненттік нөмірі арқылы ұсынылған құжат иесінің келісімі болған жағдайда портал хабарламасына жауап ретінде бір реттік пароль беру арқылы немесе қысқа мәтіндік хабарлама жіберу арқылы іске асырылған интеграция арқылы цифрлық құжаттар сервисінен (сәйкестендіру үшін) алады.

      Мемлекеттік қызметті көрсету нәтижесі: 069/е нысаны бойынша қағаз түрінде берілген санаторийлік-курорттық карта немесе мемлекеттік қызметті көрсетуден дәлелді бас тарту болып табылады.

      Құжаттардың толық топтамасы ұсынылған жағдайда МСАК ұйымының дәрігері санаторийлік-курорттық картаны ресімдейді, оған бөлімше меңгерушісі қол қояды және денсаулық сақтау ұйымының жауапты маманына береді.

      Денсаулық сақтау ұйымының жауапты маманы санаторийлік-курорттық картаны тіркейді, көрсетілетін қызметті берушінің мөрін қояды және көрсетілетін қызметті алушыға санаторийлік-курорттық картаны береді.

      Мемлекеттік көрсетілетін қызмет стандартының 9-тармағында көзделген мемлекеттік қызметті көрсетуден бас тарту үшін негіздер болған кезде МСАК ұйымдарының дәрігері мемлекеттік қызметті көрсетуден бас тартуды қалыптастырады.

      Көрсетілетін қызметті берушіге мемлекеттік қызмет көрсету стандартының 8-тармағында көзделген тізбеге сәйкес құжаттар топтамасы толық ұсынылмаған, қолданылу мерзімі өтіп кеткен құжаттар ұсынылған жағдайда, көрсетілетін қызметті алушының цифрлық құжаттар сервисінде дербес деректерге қол жеткізуге келісімі болмаса мемлекеттік қызмет көрсетуден бас тартады.

      Көрсетілетін қызметті алушы МСАК ұйымына жүгінген кезде мемлекеттік қызметті одан әрі қараудан бас тарту көрсетілетін қызметті беруші уәкілетті тұлғасының немесе оның міндетін атқарушы тұлғаның қолы қойылған, өтінішті одан әрі қараудан бас тарту негіздері көрсетіле отырып, жеке хатпен ресімделеді.

      Көрсетілетін қызметті алушы портал арқылы жүгінген кезде көрсетілетін қызметті беруші портал арқылы көрсетілетін қызметті берушінің уәкілетті тұлғаның ЭЦҚ қойылған электрондық құжат нысанында мемлекеттік қызмет көрсетуден бас тартуды көрсетілетін қызметті алушының порталдағы жеке кабинетіне жібереді.

      Мемлекеттік қызмет 1 (бір) жұмыс күні ішінде көрсетіледі.

      Ескерту. 69-тармақ жаңа редакцияда - ҚР Денсаулық сақтау министрінің 29.07.2022 № ҚР ДСМ-69 (алғашқы ресми жарияланған күнінен кейін күнтізбелік он күн өткен соң қолданысқа енгізіледі) бұйрығымен.

      70. Көрсетілетін қызметті беруші Заңның 5-бабы 2-тармағының 11) тармақшасына сәйкес тәртіппен мемлекеттік қызметтер көрсетуді мониторингтеу мақсатында мониторингтің ақпараттық жүйесіне "Санаторийлік-курорттық емделуге қажеттілігі туралы қорытынды беру" мемлекеттік қызмет көрсету туралы деректерді енгізуді қамтамасыз етеді.

**3-тарау. Көрсетілетін қызметті берушінің және (немесе) оның лауазымды адамдарының мемлекеттік қызметтерді көрсету мәселелері бойынша шешімдеріне, әрекетіне (әрекетсіздігіне) шағымдану тәртібі**

      71. Көрсетілетін қызметті берушінің және (немесе) олардың қызметкерлерінің мемлекеттік қызметтер көрсету мәселелері бойынша шешімдеріне, әрекеттеріне (әрекетсіздігіне) шағым көрсетілетін қызметті беруші басшысының атына беріледі.

      "Мемлекеттік көрсетілетін қызметтер туралы" Заңның 25-бабының 2-тармағына сәйкес мемлекеттік қызметті тікелей көрсететін көрсетілетін қызметті берушінің атына келіп түскен көрсетілетін қызметті алушының шағымы тіркелген күнінен бастап бес жұмыс күні ішінде қаралуға жатады.

      72. Мемлекеттік қызметтер көрсету сапасын бағалау және бақылау жөніндегі уәкілетті органның атына келіп түскен көрсетілетін қызметті алушының шағымы тіркелген күнінен бастап 15 (он бес) жұмыс күні ішінде қаралуға жатады.

      Портал арқылы жүгінген кезде шағымдану тәртібі туралы ақпаратты мемлекеттік қызметтер көрсету мәселелері жөніндегі бірыңғай байланыс орталығының телефоны бойынша алуға болады.

      73. Шағымды мемлекеттік қызметтер көрсету мәселелері бойынша сотқа дейінгі тәртіппен қарауды жоғары тұрған әкімшілік орган, мемлекеттік қызметтер көрсету сапасын бағалау және бақылау жөніндегі уәкілетті орган (бұдан әрі – шағымды қарайтын орган) жүргізеді.

      Шағым шешіміне, әрекетіне (әрекетсіздігіне) шағым жасалып отырған көрсетілетін қызметті берушіге беріледі.

      74. Шешіміне, әрекетіне (әрекетсіздігіне) шағым жасалған көрсетілетін қызметті беруші шағым келіп түскен күннен бастап 3 (үш) жұмыс күнінен кешіктірмей оны және әкімшілік істі шағымды қарайтын органға жібереді.

      Бұл ретте шешіміне, әрекетіне (әрекетсіздігіне) шағым жасалып отырған көрсетілетін қызметті беруші, егер ол үш жұмыс күні ішінде шешімді не шағымда көрсетілген талаптарды толық қанағаттандыратын өзге де әкімшілік әрекетті қабылдаса, шағымды қарайтын органға шағым жібермеуге құқылы.

      75. Егер заңда өзгеше көзделмесе, сотқа жүгінуге сотқа дейінгі тәртіппен шағым жасалады.